Vimal Rajaratnam fra Hadsund ville forkæle sin søn med en kakao milkshake fra Arla. Han rystede den omhyggeligt, satte sugerøret i og så var den klar til servering. Men Vimal Rajaratnams søn beklagede sig. Han fortalte sin far, at milkshaken smagte dårligt, hvorefter Vimal Rajaratnam tog en tår. - Den smagte som noget, jeg aldrig har smagt før, siger Vimal Rajaratnam. Da Vimal Rajaratnam åbnede låget på milkshaken, ser han en større gummidims midt i den lysebrune kakao. Arla kan ikke forstå, at Vimal Rajaratnam har gjort den opdagelse i sønnens milkshake. Ifølge mælkeproducenten, bliver mælkeproduktet filtreret, inden det tappes. - Vi beklager selvfølgelig den oplevelse, som forbrugeren har haft, men det er svært at tro, at der kan havne større ting i vores produkter, siger kommunikationsdirektør i Arla, Kasper Ibsen Beck. Han understreger, at når produktet forlader Arlas fabrik, er ansvaret ikke længere deres.

Opsummering:
Vimal Rajaratnam gjorde noget af en opdagelse i sønnens milkshake.